section_heading: Vojna karijera
paragraph_text: U travnju 1901. Bachmann postaje načelnikom stožera Istočnoazijske eskadre bojnih krstaša koju dužnost obnaša iduće dvije godine. Nakon toga, od listopada 1903. radi kao predavač na Pomorskoj akademiji, dok u studenom 1903. posteje zapovjednikom bojnog broda SMS Elsass koju dužnost obnaša do rujna 1907. godine. U međuvremenu je, u travnju 1904. unaprijeđen u kapetana. Od rujna 1907. Bachmann je načelnik središnjeg ureda Ministarstva mornarice, te u tom svojstvu blisko surađuje s Alfredom von Tirpitzom. U međuvremenu je, u listopadu 1910., promaknut u čin kontraadmirala, dok je čin viceadmirala dostigao godinu dana kasnije u rujnu 1911. godine. Od 1910. do 1913. Bachmann obnaša dužnost zapovjednika eskadre izviđačkih brodova, nakon čega u rujnu 1913. postaje zapovjednikom Baltičkog pomorskog područja sa sjedištem u Kielu na kojoj dužnosti dočekuje i početak Prvog svjetskog rata.